George Santos

**George Anthony Devolder Santos** (født 22. juli 1988) er en amerikansk politiker som ble valgt inn i Representantenes hus for New York for det Republikanske partiet. Santos tapte mot Thomas Souzzi i 2020, men vant i 2022. Santos har utmerket seg ved å skape tvil omkring alt han sier om seg selv. Han har brukt navnet George Santos som politiker og Anthony Devolder i andre sammenhenger. I desember 2023 ble han fratatt sitt verv som medlem av Representantenes hus på grunn av omfattende svindel.  25. juli 2025 begynte han soning av en dom på 7 år i fengsel for svindel. President Donald Trump godkjente i oktober 2025 en straffereduksjon slik at Santos ble løslatt umiddelbart etter at han hadde sonet 3 måneder.

## Utdanning og yrkesliv
Santos har profilert seg som jødisk etterkommer etter holocaust-overlevere, som har studert og jobbet på Wall Street.  

Santos hevdet i to intervjuer i 2022 at han var jødisk, mens hans familie har bakgrunn fra Brasil eller kom til Brasil i 1884. Han kommenterte senere at han ikke var "jewish" men "jew-ish".  

Santos sier han gikk på Horace Mann School, men skolen sier det ikke finnes noen spor etter ham der. 

Santos påsto at han hadde studert ved Baruch College og New York University, noe han senere innrømmet var feil.  Han hevdet også at han fikk stipend som volleyballspiller ved Baruch og var med på å slå Yale og Harvard, men Baruch møtte aldri Yale i kamp mens Santos hevdet han var student. 

Santos har kommet med en rekke tvilsomme og falske påstander om seg selv, blant annet i sin egen selv-biografi, og ble kjent utenfor USA for å komme med underlige falske påstander. 

Santos skriver at han arbeidet hos Goldman Sachs og Citigroup, men ingen av selskapene kan bekrefte det.  

Fra 2017 jobbet Santos hos *LinkBridge Investors,* og etter valgnederlaget i 2020 begynte han hos Harbor City Capital. Harbor City Capital,  ble i 2021 anklaget for å drive «klassisk Ponzi-svindel». Santos var ikke direkte involvert i anklagene og startet sitt eget selskap, *the Devolder Organization,* som ifølge ham selv omsatte for 80 millioner dollar. Det er uklart hvordan Devolder tjente sine penger.

Et forsøk på å spore opp Santos økonomiske bidragsytere gjorde det klart at mange av dem ikke finnes.

## Privatliv og interesser
Fra 2008 til 2011 bodde Santos i Brasil, der han overfor politiet innrømmet forfalskning av signaturer og bruk av stjålne sjekker. I juni 2011 ønsket politiet i Brasil å få tak i Santos, og i oktober ble han stevnet, men frem til 2020 visste politiet ikke hvor han befant seg. Etter at Santos ble valgt inn i representantens hus ble saken gjenåpnet. I mai 2023 inngikk han et forlik med brasilianske myndigheter.

I oktober 2022 sa Santos at han var homofil, og aldri hadde hatt noe problem med sin seksuelle identitet. Det ble etter dette klart at Santos giftet seg med en kvinne i 2012, men ble skilt i 2019 like før han gikk inn i politikken. 

I 2021 påsto Santos at angrepene 11. september 2001 tok morens liv, og at hun hadde kontor i sør-tårnet. Moren, Fatima A.C.H. Devolder, døde i 2016 av kreft. Ifølge immigrasjonsmyndighetene i USA var Fatima Devolder ikke i USA mellom 1999 og 2003, og rapporterte i 2001 at hennes "green card" var stjålet. 

Santos har, ifølge ham selv, drevet en dyrevernsforening, *Friends of Pets United,* som skal ha reddet  hunder og katter mellom 2013 og 2018. Gruppen eksisterte, og Santos hadde et arrangement for å samle inn penger, men de kom aldri frem. 

## Svindel, hvitvasking og falsk forklaring
9. mai 2023 ble Santos siktet av justisdepartementet i USA. Anklagen omfattet 13 punkter og omfattet svindel av Covid-19 arbeidsledighetstrygd, svindel av valgkampmidler, hvitvasking og falsk forklaring.  Han inngikk i mai 2023 et forlik med brasilianske myndigheter og innrømmet å ha svindlet til seg klær og sko i 2008 og betalte i underkant av 50000kr til offeret. Like etter erklærte han seg ikke skyldig i noen av anklagene fra amerikanske myndigheter og betalte ca. 500000 kr for å slippe ut av varetekt. 

Santos er mistenkt for fem tilfeller av overføringssvindel og tre ulovlige pengeoverføringer. Han skal ha oppgitt uriktig informasjon om egen inntekt i dokumenter til representantenes hus. I 2020 oppgav han at han ikke hadde noen verdier, og  $ i årslønn, mens han i forbindelse med valget i 2022 oppgav  mellom 1 og 5 millioner dollar i formue og  $ i lønn fra sin egen organisasjon.  Han hevdet å ha vært arbeidsledig mellom mars 2020 og april 2021, og fikk arbeidsledighetstrygd.

Santos forble lenge medlem av kongressen selv om han var mistenkt for svindel. Daværende majoritetsleder Kevin McCarthy uttalte at han ventet at medlemmer av kongressen trekker seg dersom de finnes skyldige.

10. oktober 2023 ble Santos tiltalt for ti nye forhold.  De nye anklagene omfattet to tilfeller av identitetstyveri, to tilfeller av misbruk av andres kredittkort, fire tilfeller av falske eller villedende rapporter til myndighetene, ett tilfelle av svindel og ett om å konspirere for å svindle staten.

Den 1. november 2023 ble det stemt over om Santos måtte forlate sitt verv i kongressen, et valg som krever 2/3-flertall. 31 demokrater ønsket å beholde ham og forslaget falt med 179 stemmer for å utvise og 213 for å la ham bli.

1. desember 2023 ble han med 311 for og 114 mot (over det nødvendige 2/3 flertall) besluttet utvist fra Kongressen. I april 2025 ble Santos dømt til 7 års fengsel. 

### Straffereduksjon
Donald Trump bestemte 17. oktober 2025 at Santos fikk redusert straff og kunne løslates. Trump skrev at Santos løgner mindre alvorlige enn Richard Blumenthals, en senator som påstod han tjenestegjorde i Vietnam mens han egentlig var i reserven som aldri forlot USA. ".. Santos hadde motet, overbevisningen og intelligensen til alltid å stemme republikansk!" skrev Trump, som selv støttet det demokratiske partiet før han selv stilte som presidentkandidat. 

## Referanser